Élise Beeckman

Élise Beeckman, Lily Pousset kazetari-ezizenez ezaguna (1868-1945), Bruselako feminista izan zen, eta Belgikako lehen emakume kazetarietako bat.

 Biografia 
Élise Beeckman, giro aurrerakoian hezitakoa, egunkari baterako lan egin zuen Belgikako lehen emakume kazetarietako bat izan zen. 1886ko martxoaren 2an, Abokatuen Elkargoko Théophile Beeckman legegizonarekin (1853-1919) ezkondu zen, eta harekin joan zen Argentinara bizitzera. 1894an senarra Kongora bidali zuten, eta orduan erredaktore gisa hasi zen lanean Bruselako prentsa liberalean. Petit Bleu du matin egunkari liberal sortu berrian lan egin zuen. Gerard Harry bere nagusiaren esanetan, Élise «kazetari miragarri bat» zen, «ez ateek, ez aginduek, ez eta isiltasun diplomatikoek ere geldiarazten ez zutena». Pierre Van den Dungen belgikar kazetaritzako historialariak ere «albiste ehiztari» gisa deskribatu zuen.
1892an Belgikako Emakumeen Eskubideen Aldeko Liga sortu zen. Bost urte geroago, 1897an, Élise Beeckman Élise Nyst-Sohier-ek ere bultzaturiko  Belgikako Emakumearen Egoera Hobetzeko Elkartearen sortzaileetako bat izan zen eta haren presidente izendatu zuten. Beeckmanek kezka handia zuen gizarte arazoengatik, eta elkarteak batez ere emakumeen autonomia ekonomikoa zuen helbururik behinena. 1907ko martxoaren 6an, Élise dibortziatu zen, eta geroztik bakarri bizi izan zen. 1910ean, ostalaritzako enpresari batek Petit Bleu du matin erosi zuen, eta handik aurrera, La Chronique egunkarian lan egin zuen. 1920ko hamarkadan, Belgikako zinemak garapen handia izan zuenean, Élise Beeckman Commission de contrôle des films au cinéma batzordeko kideetako bat izan zen.

Élise Beeckman Jeanne Beeckman feminista eta politikari sozialistaren ama izan zen. 1929an idatzitako artikulu autobiografiko batean, Jeanne Beekmanek azaltzen zuen oso haserre zegoela bere amaren garaiko feminismoaren diskurtso biktimistarekin, eta horregatik gaitzesten zuela erabat.

Élise Beeckman 1945eko martxoaren 23an hil zen.

 Erreferentziak 

 Kanpo estekak 

Kategoria:Belgikako kazetariak
Kategoria:Belgikako emakumeak
Kategoria:Belgikako feministak
Kategoria:Emakume kazetariak